Mizík, Stanislav, poslanec NR SR (2021-11-30):
Vážené kolegyne a kolegovia, ako som už v úvode povedal, cieľom legislatívneho návrhu je zabrániť diskriminácii osôb, ktoré sa nepodrobili očkovaniu proti ochoreniu COVID-19 alebo takéto očkovanie odmietajú, a tým ochrániť základné ľudské práva a slobody občanov Slovenskej republiky. Každý občan Slovenskej republiky, ak má táto republika spĺňať atribúty demokratického a právneho štátu, má mať plné právo rozhodnúť sa, či podstúpi akýkoľvek lekársky zákrok. Toto právo má mať bez toho, aby musel čeliť akejkoľvek forme nátlaku, a to aj vo forme priamej či nepriamej diskriminácie. A to sa už deje, vážení kolegovia a kolegyne. Obzvlášť, ak ide o očkovanie proti ochoreniu COVID-19, ktoré sa vykonáva vakcínami, ktoré neprešli všetkými fázami klinického skúšania v ich bežnej a štandardnej dĺžke. A práve preto sú mnohými odborníkmi považované len za experimentálne, a teda aj oficiálne schválené len na tzv. dočasné alebo respektíve podmienečné použitie. Toto už bolo povedané ix-krát, stokrát a stokrát už aj povedzme ja som vravel, že nik za tieto vakcíny nenesie zodpovednosť, ani výrobca, ani štát, ani díler, ani zdravotník, ktorý aplikuje tieto vakcíny do tela človeka, nenesie zodpovednosť. Tak kto za ne nesie zodpovednosť?! My máme byť zodpovední, keď oni nie sú zodpovední? Aj napriek tomu, že vláda Slovenskej republiky opakovane deklarovala, že očkovanie proti ochoreniu COVID-19 je a zostane dobrovoľné, sú osoby, ktoré sa tomuto očkovaniu nepodrobili alebo ho odmietajú, častokrát vystavené hrubej diskriminácii. Táto diskriminácia prebieha v dvoch rovinách. Po prvé v legislatívnej rovine, kedy Národná rada Slovenskej republiky, Vláda Slovenskej republiky a Úrad verejného zdravotníctva prijímajú všeobecne záväzné právne predpisy, ktoré umožňujú diskrimináciu nezaočkovaných, a to aj v praktickej rovine, to je po druhé, kedy štátne a súkromné inštitúcie rôznym spôsobom znevýhodňujú neočkované osoby, ktoré sú u nich zamestnané alebo ktoré sú na nich odkázané. Toto sa už deje, vážené kolegyne a kolegovia. Toto sa už deje. V legislatívnej rovine treba poukázať najmä na nedávnu novelizáciu zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, ktorá umožnila Úradu verejného zdravotníctva a regionálnym úradom verejného zdravotníctva nariaďovať opatrenia, ktorými sa podmieňuje vstup do prevádzkových priestorov zariadení, v ktorých dochádza k zhromažďovaniu osôb a vstup na hromadné podujatia preukázaním sa vstupujúcich osôb potvrdením o absolvovaní očkovania proti ochoreniu COVID-19, a tak osoby, ktoré očkovanie odmietajú, sa budú musieť podrobiť neustálemu testovaniu alebo prekonať toto ochorenie, ak budú chcieť vstúpiť do týchto prevádzok a na tieto podujatia. Podotýkam, je tu aj možnosť prekonať toto ochorenie, ale u nás šalamúni dali, vymysleli si cifru 180 dní, kedy platí, platia protilátky, a po 180 dňoch protilátky IgG jednoducho ujdú, emigrujú do zahraničia, už ich človek zrazu stratí, spadnú dole. Tiež nedomyslená vec. Podobne mnohé v súčasnosti platné vyhlášky Úradu verejného zdravotníctva Slovenskej republiky znevýhodňujú alebo umožňujú znevýhodňovať neočkované osoby. Napríklad vyhláška č. 255 zo 7. 10. 2021, ktorou sa nariaďujú opatrenia pri ohrození verejného zdravia ku karanténnym povinnostiam osôb po vstupe na územie Slovenskej republiky, zavádza sa povinnosť izolácie v domácom prostredí alebo v karanténnom ubytovacom zariadení pre všetky osoby vstupujúce na územie Slovenskej republiky, ak nie sú plne zaočkované. Tieto karanténne ubytovacie zariadenia ja osobne nazývam novodobé koncentracional – láger. Ďalšia vyhláška, a to vyhláška 253 zo dňa 7. 10. 2021, ktorou sa nariaďujú opatrenia pri ohrození verejného zdravia k obmedzeniam prevádzok, zase oprávňujú prevádzkovateľov rôznych vybraných zariadení neumožniť vstup do ich prevádzok neočkovaným osobám. V praxi to ale znamená, že v zmysle tejto vyhlášky možno neočkovaným osobám dokonca zamedziť aj vstup do lekárskych ordinácií alebo do nemocníc a teda odoprieť im poskytovanie lekárskej starostlivosti. Ja napríklad som to zažil na vlastnej koži, dostal som ťažký cukrovkársky stav po porážke a mohol som vstúpiť na pohotovosť len vtedy, keď mi urobili antigénový test. Keby náhodou antigénový test nemali, alebo že by som bol pozitívny, nemôžem tam vstúpiť, potom neviem, čo by som robil, bol by som asi na chodbe tam. Ako typický príklad tejto formy diskriminácie možno uviesť uniknutý list zo dňa 30. 6. 2021 napísaný pravdepodobne riaditeľom Zboru väzenskej a justičnej stráže plukovníkom magistrom Róbertom Mudrončekom, adresovaný riaditeľom ústavov na výkon väzby a ústavov na výkon trestu odňatia slobody. V tomto liste sa odporúča vo vzťahu k personálu Zboru väzenskej a justičnej stráže zohľadniť pri príprave koncoročných odmien to, či sa dali zaočkovať. Rozumiete? Premenené na drobné, pichnete si včielku, dostanete peniažky. Stačilo vysvetlenie? Ďalej sa odporúča umožniť zvýšený pohyb v určenom priestore ústavov mimo ciel a izieb tým väzňom, ktorí sa dajú zaočkovať a takýmto väzňom aj prioritne udeľovať mimoriadne voľno na opustenie ústavu, a to je ináč pre väzňov manna nebeská, keď dostanú opúšťak, takzvaný. Povoľovať opustenie ústavu či vychádzku. Zároveň sa v liste píše, že účasť na skupinovo-odborných osvetových a športových aktivitách sa môže umožniť len zaočkovaným väzňom. Čiže pichne si včielku, zahrá si futbal v telocvični. A tí, čo si nedajú včielku, musia sedieť na cele. Ako ďalší príklad môžeme spomenúť aj skutočnosť potvrdenú samotným ministrom obrany Slovenskej republiky Jaroslavom Naďom, že do zahraničných misií nebudú vysielaní vojaci, ktorí sa nedali zaočkovať proti ochoreniu COVID-19. Áno, to je ten minister, ktorý občanov uráža, že sú opice, dezoláti, atď.! A zaviedol toto slovo dezolát do slangu alebo do širšieho okruhu slovenského jazyka. Túto hrubú a čoraz rozšírenejšiu diskrimináciu neočkovaných osôb je potrebné v záujme ľudských práv a základných slobôd čo najskôr ukončiť. Z tohoto dôvodu navrhujeme doplniť do antidiskriminačného zákona nový zákaz diskriminácie, a to zákaz diskriminácie z dôvodu nepodrobenia sa očkovaniu proti ochoreniu COVID-19 alebo odmietania takéhoto očkovania. Uvedenou legislatívou, uvedenou legislatívnou zmenou sa tak vytvorí priestor na to, aby sa každý občan Slovenskej republiky mohol slobodne rozhodnúť bez akejkoľvek hrozby diskriminácie, či sa dá zaočkovať alebo nedá zaočkovať proti ochoreniu COVID-19. A ešte raz, čo sa navrhuje a dopĺňa. Dopĺňa sa nový zákaz diskriminácie, zákaz diskriminácie z dôvodu nepodrobenia sa proti očkovaniu, očkovaniu proti COVID-19 alebo odmietanie takéhoto očkovania. Navrhuje sa tiež zákaz diskriminácie z dôvodu vzťahu k osobe, ktorá sa nepodrobila očkovaniu proti ochoreniu COVID-19 alebo takéto očkovanie odmieta. S cieľom zamedziť zneužívaniu všeobecnej výnimky zo zákazu diskriminácie uvedenej v § 8 ods. 1 antidiskriminačného zákona na diskrimináciu neočkovaných sa navrhuje, aby sa táto výnimka nevzťahovala na diskrimináciu z dôvodu nepodrobenia sa očkovaniu proti ochoreniu COVID-19 alebo odmietania takéhoto očkovania. Navrhuje sa účinnosť zákona 15. dňom po vyhlásení v Zbierke zákonov. A ešte raz poviem to, čo som povedal v predchádzajúcej rozprave, prečo to tam musí byť v tomto návrhu zákona. Pretože už sa objavili lastovičky, o ktorých boli, bolo jasné, že prídu, lebo lastovičky vždy prídu v jedno ročné obdobie. A keď sa situácia schyľuje, potom tie lastovičky prídu a už veselo čvirikajú o tzv. povinnom očkovaní. Takže ešte raz prečítam to, čo som prečítal v prvej rozprave a trošku ešte jeden riadok som tam vyšperkoval. Takže ešte raz. Najprv tvrdili, že testovanie bude dobrovoľné. Lož! Najprv tvrdili, že vakcína je sloboda. Lož! Potom Naď tvrdil, že 
COVID-pasy sú konšpirácia a že nikdy nič také nebude. Lož! Potom, že vakcína bude koniec pandémie. Lož! Potom, že očkovanie bude jednoznačne dobrovoľné. Lož! Žiadna diskriminácia nebude. Lož! Práve preto tento návrh zákona. Ďakujem.